
	Παρουσίαση των ποιητικών συλλογών
του Αντώνη Πιλλά

ΣΕ ΚΉΠΟ ΞΈΝΟ

ΘΡΑΎΣΜΑΤΑ-ΣΤΙΧΗΡΌΣ ΗΜΕΡΟΔΕΊΚΤΗΣ

στο Σπίτι της Κύπρου

Πολλοί ήταν οι φίλοι του ποιητή Αντώνη Πιλλά που την Τετάρτη 30 Σεπτεμβρίου 2015 παρακολούθησαν στο Σπίτι της Κύπρου την παρουσίαση δύο ποιητικών συλλογών του με τίτλο, ΣΕ ΚΉΠΟ ΞΈΝΟ και ΘΡΑΎΣΜΑΤΑ-ΣΤΙΧΗΡΌΣ ΗΜΕΡΟΔΕΊΚΤΗΣ.
Τον Αντώνη Πιλλά καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας, κ. Μαρία Παναγίδου, η οποία, προλογίζοντας την εκδήλωση, αναφέρθηκε στη ζωή και το ποιητικό έργο του. Τις ποιητικές συλλογές παρουσίασαν ο κ. Ανδρέας Βοσκός, Ομότιμος Καθηγητής Αρχαίας Ελληνικής Φιλολογίας του Εθνικού και Καποδιστριακού Πανεπιστημίου Αθηνών, ο οποίος μίλησε με θέμα Η ποίηση του Αντώνη Πιλλά, και ο πατήρ Αθανάσιος Πολύζος, φιλόλογος, ποιητής, με θέμα Τα Θραύσματα του Αντώνη Πιλλά  για μια μελωδία εικόνων.
Ο κ. Βοσκός σημείωσε στην εισήγησή του ότι τα ποιήματα του Αντώνη Πιλλά είναι καρπός μιας έντονης και καθημερινής άσκησης θαυμαστής παρατηρητικότητας και εκφραστικότητας, με άριστο χειρισμό της γλώσσας και της εικόνας, πηγαίου λυρισμού, βαθιάς θρησκευτικότητας …  και εύστοχων οντολογικών αναζητήσεων, με ελεγχόμενη μελαγχολία για την ανθρώπινη μοίρα που δεν ακυρώνει την αισιοδοξία. Σύμφωνα με τον κ. Βοσκό στην ποιητική συλλογή ΘΡΑΎΣΜΑΤΑ-ΣΤΙΧΗΡΌΣ ΗΜΕΡΟΔΕΊΚΤΗΣ, χωρίς να λείπει η πυκνότητα και ο υπαινικτικός τρόπος εγχάραξης των στίχων, κυριαρχεί ο λυρισμός, με κύριο εκφραστικό μέσο συχνά την εικόνα, ενώ στη συλλογή ΘΡΑΎΣΜΑΤΑ-ΣΤΙΧΗΡΌΣ ΗΜΕΡΟΔΕΊΚΤΗΣ, ο ποιητής καταπιάνεται με παλιά θέματα σε νέες εξωτερικές μορφές και εμβριθέστερες φιλοσοφικές ενατενίσεις και με άλλα θέματα νεότερα, προϊόν ποιητικής ωριμότητας.
Ως ένθεο ποιητή της εικόνας χαρακτήρισε, με τη σειρά του, τον Αντώνη Πιλλά ο πατήρ Αθανάσιος Πολύζος. Όπως ανέφερε, χαρακτηριστικά, οι στίχοι του είναι περιχυμένοι από το θείο. Ταυτόχρονα είναι ένας ποιητής της εικόνας. Ο κίνδυνος για έναν ποιητή της εικόνας είναι να γίνει ένας ειδωλολάτρης. Ο Αντώνης Πιλλάς δεν είναι. Είναι λάτρης του Θεού και η ποίησή του είναι ένας αναβαθμός που οδηγεί στο υπερουράνιο, ωστόσο αυτό γίνεται συνομιλώντας με τα πράγματα. Εξαίροντας τη γλωσσοπλαστική και εικονοπλαστική ικανότητα του ποιητή, επεσήμανε  ότι οι εικόνες του είναι διαυγείς και κρυστάλλινες, είναι δυνατές. Ονοματίζουν τα πράγματα κι αυτό αρκεί για να ενισχύσουν μια απέραντη ψυχική ένταση. Επιπροσθέτως, το κύριο μέρος των στίχων του είναι αφορισμοί βαθιάς σοφίας, …εμβαθύνοντας στο ελάχιστο και από το ελάχιστο φτάνοντας παντού, εξ ου και η σοφία.
Ο Αντώνης Πιλλάς αφού ευχαρίστησε θερμά το Σπίτι της Κύπρου, τους εισηγητές και το ακροατήριο διάβασε ένα διαλεκτικό του ποίημα.
Η εκδήλωση πραγματοποιήθηκε με τη στήριξη των Πολιτιστικών Υπηρεσιών του Υπουργείου Παιδείας και Πολιτισμού της Κύπρου.

